酬王詹叔奉使江南訪茶法利害見寄
作者：王安石
朝代：宋

paragraphs: 余聞古之人，措法貽厥後。
命官惟賢材，職事又習狃。
止能權輕重，王府則多有。
豈嘗搉其子，而爲民父母。
當時所經營，今十已毀九。
其一雖幸在，漂摇亦將朽。
公卿患才難，州縣固多苟。
詔令雖數下，紛紛誰與守。
官居甚傳舍，位以聲勢受。
既不責施爲，安能辨賢不。
區區欲捄弊，萬謗不容口。
天下大安危，誰當執其咎。
勞心適有罪，養譽終天醜。
豈惟祖子孫，教戒及朋友。
貴者大其領，詩人歌四牡。
至尊空獨憂，不敢樂飲酒。
哿矣富阡陌，哀哉此無糗。
鄉閭人所懷，今或棄而走。
豈無濟時術，使爾安畎畝。
故今二三公，戮力思矯揉。
永惟東南害，茶法蓋其首。
私藏與竊販，犴獄常紛糾。
輸將一不足，往往死鞭杻。
販陳彼雜惡，强賣曾非誘。
已云困關市，且復搔林藪。
將更百年弊，謂民知可否。
出節付群材，詢謀欲經久。
朝廷每若此，自可躋仁壽。
因知從今始，漸欲人財阜。
吾宗恢奇士，選使自朝右。
聰明諒多得，爲上歸析剖。
王程雖薄遽，邦法難鹵莽。
願君博諮諏，無擇壯與耉。
余知茶山民，不必生皆厚。
獨當征求任，尚恐難措手。
孔稱均無貧，此語今可取。
譬欲輕萬鈞，當令衆人負。
强言豈宜當，聊用報瓊玖。